Data was extracted from:https://www.infomed.co.il/drugs/folic-acid/

המומחים של
Info
med
מסבירים:
יעיל לטיפול ב:
מניעה וטיפול בחוסר בחומצה פולית, לטיפול ב
אנמיות מגאלובלאסטיות
כתוצאה מחוסר של חומצה פולית.
במינונים הנמוכים,400 מק"ג ליום, לשימוש יום-יומי לנשים בגיל הפיריון.
מה זה חומצה פולית?
ויטמין מקבוצה B , קבוצה משמעותית לבנייה של תאי הגוף, לחילוף חומרים, ולהתפתחות תקינה של מערכת העצבים המרכזית. זהו ויטמין המשתתף בתהליכים ביולוגיים רבים בגוף, ומכאן חשיבותו. למשל: יצירת המטען הגנטי וביטוי של גנים, חילוף חומרים של חומצות אמינו, יצירת תאי דם אדומים ומניעת אנמיה, חידוש רקמות ריריות בגוף, ייצור מוליכים עצביים שונים (כמו למשל סרוטונין- הקשור בהפרעות במצב הרוח), ויסות רמות סוכר בגוף.
התפקידים המרכזיים של חומצה פולית
תפקידו של ויטמין זה, הנקרא ויטמין B9, בחילוף חומרים הקשור לזה של ויטמין B12. מחסור באחד מהם עלול להוביל למחסור בשני.
חומצה פולית בהריון
חומצה פולית חיונית לצמיחת תאים שחלוקתם מהירה. מכאן התפקיד החשוב שיש לחומצה פולית לפני הריון ובמהלכו.
גוף האדם לא מסוגל לייצר בעצמו חומצה פולית, ועל כן יש לקבל ויטמין זה מצריכת מזונות עשירים בוויטמינים, ו/או מנטילת תוספי תזונה או תרופה- בהתאם למינון הנדרש.
מדוע מחסור בחומצה פולית בהריון מסוכן?
מחסור בחומצה פולית בהריון עלול לגרום למומים שונים בעובר, בעיקר במוח ובחוט השדרה (התעלה העצבית), אך גם במערכות אחרות, כמו הלב ומערכת העיכול.
כמה זמן לפני ההיריון צריך לקחת חומצה פולית?
מומלץ להתחיל ליטול חומצה פולית לפני הריון לפחות שלושה חודשים לפני, כהכנה לקראת ההריון, ולהמשיך לקחת אותה במהלך כל ההריון, במיוחד במהלך שלושת החודשים הראשונים להריון. רמה מתאימה של חומצה פולית בגוף עשויה להקטין בשיעור ניכר את הסיכון להתפתחות מומים אלו. חשוב שתהיה רמה מספקת של חומצה פולית בגוף כבר בתחילת ההריון. (אין מאגרי אחסון בגוף).
מה המינון של חומצה פולית לאישה בהריון?
באופן כללי המינון לאשה בהכנה להריון ובמהלך ההריון הוא 400 מק"ג ליום, אך יש לשקול את רמת הסיכון להתפתחות מומים בעובר, ובהתאם לכך ייקבע המינון היומי הנדרש, על ידי הרופא המטפל.
עד מתי צריך לקחת חומצה פולית?
מומלץ להשתמש בחומצה פולית במהלך ההריון ובעת תכנונו.
התעלה העצבית מתפתחת מוקדם במהלך ההיריון, ועל כן חשובה רמה מספקת של חומצה פולית, בשלב בו ההריון עדיין לא תמיד ידוע - ועל כן ההמלצה היא בנטילת חומצה פולית שלושה חודשים לפחות לפני ההיריון, במהלכו, ובמיוחד בשלושת החודשים הראשונים (שלב יצירתם והתפתחותם של איברי העובר). קיימים מחקרים המצביעים על יעילותה גם במניעת מומים אחרים בעובר כמו שפה שסועה, מומי מערכת עיכול, חלק ממומי הלב.
חומצה פולית לגבר
על רקע יעילותה וחשיבותה במגוון תהליכים ביולוגיים, ובמניעת מצבי מחלה, מומלצת צריכתה של חומצה פולית לשני המינים, נשים וגברים, בכלל הגילאים, ויש לעקוב אחר ההמלצות התזונתיות בנושא.
איפה יש חומצה פולית במזון?
חומצה פולית נמצאת במזון, בירקות ירוקים, כמו: חסה, כרוב, תרד, וברוקולי. נמצאת  בקטניות ובדגנים מלאים, נמצאת בפירות הדר. החומצה הפולית המצויה במיני מזון, זו הטבעית, אינה נספגת במלואה, רמת חומצה פולית פוחתת בתהליכי האחסון והבישול, ועל כן אינה מהווה תחליף לנטילת חומצה פולית בטבליות, בהתאם לצורך, לשם ספיגה בגוף באופן מלא.
הנחיות חשובות:
נדרשת התייעצות עם רופא טרם השימוש במקרים הבאים: אם קיימת או הייתה קיימת בעבר
אנמיה
מסוגים אחרים, סרטן,
מחלת אדיסון
ורמת בי-12 נמוכה. דיאליזה בשל כשל כלייתי, במקרה בו הושתל תומכן כלילי.
מתי אסור להשתמש בתרופה:
במקרה רגישות לחומר הפעיל או למרכיבי הטבליה האחרים. במקרה של מחלת סרטן (אלא אם קיימת אנמיה כתוצאה ממחסור בחומצה פולית).
פרמקוקינטיקה:
באופן ססטמי, ספיגה כמעט מלאה, מטבוליט פעיל, הפרשה כלייתית.
דגשים למשתמש:
• מנות גדולות עלולות לגרום לטעם רע בפה.
• אין לשתות אלכוהול במהלך הטיפול.
מידע על התרופה
אופן נטילת התרופה
טבליה לבליעה. ניתן לחצות או לכתוש. נטילת הטבליה אפשרית בכל זמן במהלך היום, יש להקפיד על נטילה קבועה.
תדירות וזמן נטילה
בהתאם להוראות רופא. מינון מקובל הוא טבליה אחת ליום.
יש לחכות פרק זמן של שעתיים לפחות בין נטילת טבליות חומצה פולית לנטילת סותרי חומצה המכילים אלומיניום או מגנזיום.
טווח המינון
5-10 מ"ג ביום.
במינונים הנמוכים (לא תרופה): 200-400 מק"ג ליום, בהתאם להמלצת רופא.
מנה שנשכחה
אין מקום לדאגה. יש ליטול כשנזכרים. אין ליטול שתי מנות יחד.
הפסקת התרופה
בהוראת רופא בלבד.
מינון עודף
יש להגיע לרופא עם אריזת התרופה. מנות גדולות עלולות לגרום להצהבת השתן.
אחסון
מתחת ל-25 מעלות צלזיוס.
אזהרות
תזונה
אין השפעת תזונה.
אלכוהול
אין לשתות אלכוהול בתקופת הטיפול בתרופה.
נהיגה
אין השפעה על נהיגה.
הריון
מכיוון שהריון אינו תמיד מתוכנן, מומלץ לנשים בגיל הפריון (בייחוד לאלה שאינן משתמשות באמצעי מניעה), ליטול תוסף של חומצה פולית בכל יום, במינון 400 מק"ג, כהמלצה גורפת.
רמת הסיכון להתפתחות עובר הסובל ממום בתעלת העצבים תישקל על ידי הרופא ולפיה ייקבע מינון יומי מומלץ. מינון גבוה יותר, הניתן במצבי סיכון גבוה להתפתחות מום בתעלת העצבים של העובר, עלול למסך סימני אנמיה על רקע חוסר בויטמין B12, ויש להקפיד לבדוק את רמתו בדם.
בנטילת תכשירים משולבים, כמו מולטי־ויטמין המותאם לנשים הרות, או טבליה המשלבת ברזל  וחומצה פולית, יש לוודא את תכולת כמות החומצה הפולית, על פי ההמלצה. אין צורך בנטילת חומצה פולית נוספת בנפרד, במידה והכמות מספקת על פי ההמלצה.
הנקה
ניתן להשתמש. השימוש בחומצה פולית, 400 מק"ג, מומלץ לנשים בגיל הפריון.
תינוקות וילדים
בהתאם לרמת החוסר, לפי הוראות רופא.
ניתוח והרדמה כללית
יש לעדכן רופא כאשר צריך לנשום תערובת גז ואוויר כדי להירדם, לפני ניתוח.
דווח לרופא במקרה של
רגישות לחומר הפעיל או למרכיבי התרופה האחרים.
סיכון ממנת יתר
נמוך
סיכון מפיתוח תלות
נמוך
תופעות לוואי
באופן נדיר: רגישות יתר ואלרגיה: גירוי / האדמת העור, פריחה, נפיחות של הפנים, השפתיים, לשון או גרון, קושי בנשימה או בליעה, הלם (זיעה קרה, דופק חלש, יובש בפה, אישונים מורחבים), פריחה בעור עם גירויים, בעיות בקיבה ובמעיים: חוסר תיאבון, בחילה, תחושת נפיחות, גזים.
במקרה של תופעות לוואי הבאות יש להפסיק נטילת התרופה:
חום, קוצר נשימה, לחץ בחזה, ביטוי אלרגיה- פריחה, גרד, עקצוץ. במקרים אלה יש לפנות לרופא.
פרטי תגובה עם תרופות אחרות
יש לעדכן לגבי שימוש בתרופות אחרות, בייחוד התרופות הבאות:
• תרופות נגד עוויתות (פניטואין, פנוברביטאל, פרימידון, סודיום ואלפרואט, קרבמזפין)- יש צורך לבדוק רמתן בדם ובמידת הצורך לשנות מינון.
• פלואורואורציל (לטיפול בסרטן).
• אנטיביוטיקות מסוג מסויים (טרימטופרים וסולפונמידים).
• תכשירים להקלה על מערכת העיכול (חיומר אכיל וסותרי חומצה המכילים אלומיניום או מגנזיום).
• תכשירים המכילים אבץ (כגון ויטמינים או תוספי תזונה).
• מטוטרקסט -לטיפול בסרטן בקרוהן או דלקת מפרקים שגרונית (ראומטואידית).
• טריאמטרן (תרופה משתנה).
• ליתיום (לטיפול בבעיות במצב הרוח).
• סולפסלזין -לטפול במחלות מעי דלקתיות או דלקת מפרקים שגרונית (ראומטואידית).
• כולסטיראמין (תרופה להורדה של רמות כולסטרול בדם).
• אספירין (לטיפול בכאבים או לדלל את הדם).
• אלכוהול.
השפעת שימוש ממושך
אין להשתמש בתרופה זו לעיתים קרובות או תקופה ממושכת בלי להיוועץ ברופא.
יש לרשום תרופות רק על פי ההתוויות של משרד הבריאות
המידע נלקח בין היתר מעלונים רפואיים ובכל מקרה אינו מחליף התייעצות עם רופא